title: Provedbena uredba Komisije (EU) 2021/864 оd 28. svibnja 2021. o pokretanju ispitnog postupka o mogućem izbjegavanju antidampinških mjera uvedenih Provedbenom uredbom (EU) 2020/492 na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta uvozom određenih tkanih i/ili prošivenih tkanina od staklenih vlakana otpremljenih iz Maroka, bez obzira na to imaju li deklarirano podrijetlo iz Maroka, te o uvjetovanju takvog uvoza evidentiranjem

text:
                  31.5.2021

                  HR

                  Službeni list Europske unije

                  L 190/82

         PROVEDBENA UREDBA KOMISIJE (EU) 2021/864
         оd 28. svibnja 2021.
         o pokretanju ispitnog postupka o mogućem izbjegavanju antidampinških mjera uvedenih Provedbenom uredbom (EU) 2020/492 na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta uvozom određenih tkanih i/ili prošivenih tkanina od staklenih vlakana otpremljenih iz Maroka, bez obzira na to imaju li deklarirano podrijetlo iz Maroka, te o uvjetovanju takvog uvoza evidentiranjem
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („Osnovna uredba”), a posebno njezin članak 13. stavak 3. i članak 14. stavak 5.,
         nakon što je obavijestila države članice,
         budući da:
         A   ZAHTJEV

                     (1)

                     Europska komisija („Komisija”) primila je zahtjev na temelju članka 13. stavka 3. i članka 14. stavka 5. Osnovne uredbe da ispita moguće izbjegavanje antidampinških mjera uvedenih na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta i da uvoz određenih tkanih i/ili prošivenih tkanina od staklenih vlakana otpremljenih iz Maroka, bez obzira na to imaju li deklarirano podrijetlo iz Maroka, uvjetuje evidentiranjem.

                     (2)

                     Zahtjev je 19. svibnja 2021. podnio TECH-FAB Europe e.V.

               B   PROIZVOD

                     (3)

                     Proizvod na koji se odnosi moguće izbjegavanje mjera jesu tkanine od tkanih i/ili prošivenih rovinga ili pređa od beskonačnih filamentnih staklenih vlakana s drugim elementima ili bez njih, isključujući proizvode koji su impregnirani ili predimpregnirani i tkanine otvorene mrežaste strukture veličine otvora veće od 1,8 mm u dužinu i širinu i mase veće od 35 g/m2, na datum stupanja na snagu Provedbene uredbe Komisije (EU) 2020/492 razvrstane (2) u oznake KN ex 7019 39 00, ex 7019 40 00, ex 7019 59 00 i ex 7019 90 00 (oznake TARIC 7019390080, 7019400080, 7019590080 i 7019900080) i podrijetlom iz Narodne Republike Kine i Egipta („predmetni proizvod”). To je proizvod na koji se primjenjuju mjere koje su trenutačno na snazi.

                     (4)

                     Proizvod iz ispitnog postupka istovjetan je proizvodu definiranom u prethodnoj uvodnoj izjavi, trenutačno je razvrstan u oznake KN ex 7019 39 00, ex 7019 40 00, ex 7019 59 00 i ex 7019 90 00, ali je otpremljen iz Maroka, bez obzira na to ima li deklarirano podrijetlo iz Maroka (oznake TARIC 7019390081, 7019400081, 7019590081 i 7019900081)) („proizvod iz ispitnog postupka”).

               C   POSTOJEĆE MJERE

                     (5)

                     Mjere koje su trenutačno na snazi i koje se možda izbjegavaju antidampinške su mjere uvedene Provedbenom uredbom (EU) 2020/492 o uvođenju konačnih antidampinških pristojbi na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta („postojeće mjere”).

               D   OBRAZLOŽENJE

                     (6)

                     Zahtjev sadržava dostatne dokaze da se postojeće antidampinške mjere za uvoz predmetnog proizvoda izbjegavaju uvozom proizvoda iz ispitnog postupka.

                     (7)

                     Dokazi u zahtjevu pokazuju sljedeće.

                     (8)

                     Nakon uvođenja mjera za predmetni proizvod došlo je do promjene strukture trgovine koja uključuje izvoz iz Narodne Republike Kine i Egipta te Maroka u Uniju.

                     (9)

                     Čini se da je do te promjene došlo zbog otpreme predmetnog proizvoda preko Maroka u Uniju nakon postupka sastavljanja u Maroku. Dokazi pokazuju da su takvi postupci sastavljanja izbjegavanje mjera jer su započeti ili su se znatno pojačali od pokretanja antidampinškog ispitnog postupka ili neposredno prije toga. Osim toga, zahtjev sadržava dostatne dokaze da dijelovi iz Narodne Republike Kine i Egipta čine 60 % ili više od 60 % ukupne vrijednosti sastavljenog proizvoda, dok je vrijednost dodana dijelovima tijekom postupka sastavljanja ili dovršavanja niža od 25 % troška proizvodnje.

                     (10)

                     Nadalje, dokazi upućuju na to da su zbog prethodno opisane prakse korektivni učinci postojećih antidampinških mjera za predmetni proizvod umanjeni i u pogledu količine i u pogledu cijena. Čini se da su na tržište EU-a uvezene znatne količine proizvoda iz ispitnog postupka. Osim toga, ima dovoljno dokaza da se uvoz proizvoda iz ispitnog postupka obavlja po štetnim cijenama.

                     (11)

                     Naposljetku, dokazi upućuju na to da se proizvod iz ispitnog postupka izvozi po dampinškim cijenama u odnosu na uobičajenu vrijednost prethodno utvrđenu za predmetni proizvod.

                     (12)

                     Ako se tijekom ispitnog postupka osim navedenih postupaka otkriju druge prakse izbjegavanja mjera obuhvaćene člankom 13. Osnovne uredbe, i one mogu postati predmet ispitnog postupka.

               E   POSTUPAK

                     (13)

                     S obzirom na prethodno navedeno, Komisija je zaključila da postoje dostatni dokazi koji opravdavaju pokretanje ispitnog postupka na temelju članka 13. stavka 3. Osnovne uredbe i odluku da se uvoz proizvoda iz ispitnog postupka uvjetuje evidentiranjem u skladu s člankom 14. stavkom 5. Osnovne uredbe.

                     (14)

                     Kako bi se prikupile potrebne informacije za ovaj ispitni postupak, sve zainteresirane strane trebale bi se odmah javiti Komisiji, a najkasnije do roka utvrđenog u članku 3. stavku 2. ove Uredbe. Rok utvrđen u članku 3. stavku 2. ove Uredbe primjenjuje se na sve zainteresirane strane. Prema potrebi informacije se mogu tražiti i od industrije Unije.

                     (15)

                     Tijela Maroka, Narodne Republike Kine i Egipta bit će obaviještena o pokretanju ispitnog postupka.

               (a)   Upute za dostavu podnesaka i ispunjenih upitnika te korespondenciju

                     (16)

                     Informacije dostavljene Komisiji u svrhu ispitnih postupaka trgovinske zaštite ne smiju podlijegati autorskim pravima. Prije nego što Komisiji dostave informacije i/ili podatke koji podliježu autorskim pravima treće strane, zainteresirane strane moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

                     (17)

                     Svi podnesci (uključujući informacije koje se traže u ovoj Uredbi), ispunjeni upitnici i korespondencija zainteresiranih strana za koje se zahtijeva povjerljivo postupanje, moraju imati oznaku „Sensitive” (3) (osjetljivo). Strane koje dostavljaju informacije tijekom ovog ispitnog postupka pozivaju se da obrazlože svoj zahtjev za povjerljivo postupanje.

                     (18)

                     Stranke koje dostavljaju informacije s oznakom „Sensitive” dužne su u skladu s člankom 19. stavkom 2. Osnovne uredbe dostaviti sažetke tih informacija u verziji koja nije povjerljiva s oznakom „For inspection by interested parties” („na uvid zainteresiranim stranama”). Ti sažeci trebali bi biti dovoljno detaljni da se može razumjeti bit informacija koje su dostavljene kao povjerljive.

                     (19)

                     Ako stranka koja dostavlja povjerljive informacije ne navede dobar razlog za traženje povjerljivog postupanja ili ne dostavi sažetak u verziji koja nije povjerljiva, u traženom obliku i tražene kvalitete, Komisija te informacije ne mora uzeti u obzir, osim ako se iz odgovarajućih izvora može na zadovoljavajući način dokazati da su te informacije točne.

                     (20)

                     Zainteresirane strane pozivaju se da sve podneske i zahtjeve dostave putem stranice TRON.tdi (https://webgate.ec.europa.eu/tron/TDI), uključujući skenirane punomoći i potvrde.

                     (21)

                     Zainteresirane strane trebaju račun za EU Login kako bi mogle pristupiti stranici TRON.tdi. Potpune upute za registraciju i uporabu stranice TRON.tdi dostupne su ovdje: https://webgate.ec.europa.eu/tron/resources/documents/gettingStarted.pdf.

                     (22)

                     Uporabom stranice TRON.tdi ili e-pošte zainteresirane strane izražavaju svoju suglasnost s pravilima koja se primjenjuju na elektroničke podneske, sadržanima u dokumentu „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenom na internetskim stranicama Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf.

                     (23)

                     Zainteresirane strane moraju navesti svoje ime, adresu, broj telefona i valjanu e-adresu te osigurati da je dostavljena e-adresa ispravna službena e-adresa koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.
                     Adresa Komisije za korespondenciju:

                                 European Commission

                                 Directorate-General for Trade

                                 Directorate G

                                 Office: CHAR 04/039

                                 1049 Bruxelles

                                 BELGIJA

                           TRON.tdi: https://webgate.ec.europa.eu/tron/tdi
                     E-pošta: TRADE-GFF-AC@ec.europa.eu

               (b)   Prikupljanje informacija i održavanje saslušanja

                     (24)

                     Sve zainteresirane strane, uključujući industriju Unije, uvoznike i sva relevantna udruženja, pozivaju se da iznesu svoja stajališta u pisanom obliku i dostave dokaze kojima ih potkrepljuju, pod uvjetom da to učine u roku predviđenom člankom 3. stavkom 2. Nadalje, Komisija može saslušati zainteresirane stranke pod uvjetom da dostave zahtjev u pisanom obliku i da dokažu da postoje posebni razlozi zbog kojih ih treba saslušati.

               (c)   Zahtjevi za izuzeća

                     (25)

                     U skladu s člankom 13. stavkom 4. Osnovne uredbe, uvoz proizvoda iz ispitnog postupka može se izuzeti od mjera ako se uvoz ne smatra izbjegavanjem mjera.

                     (26)

                     Budući da se moguće izbjegavanje mjera odvija izvan Unije, u skladu s člankom 13. stavkom 4. Osnovne uredbe mogu se odobriti izuzeća proizvođačima proizvoda iz ispitnog postupka u Maroku koji mogu dokazati da ne sudjeluju u praksama izbjegavanja mjera kako su definirane u članku 13. stavcima 1. i 2. Osnovne uredbe. Proizvođači koji žele dobiti izuzeće trebali bi se javiti u roku navedenom u članku 3. stavku 1. ove Uredbe. Primjerci upitnika za proizvođače izvoznike u Narodnoj Republici Kini i Egiptu, upitnika za proizvođače izvoznike u Maroku koji zahtijevaju izuzeće i upitnika za uvoznike dostupni su u dokumentaciji koja se daje na uvid zainteresiranim stranama i na internetskim stranicama Glavne uprave za trgovinu: https://trade.ec.europa.eu/tdi/case_details.cfm?id=2527. Upitnike je potrebno dostaviti u roku navedenom u članku 3. stavku 2. ove Uredbe.

               F   EVIDENTIRANJE

                     (27)

                     Na temelju članka 14. stavka 5. Osnovne uredbe uvodi se obveza evidentiranja uvoza proizvoda iz ispitnog postupka kako bi se osiguralo da se, ako se ispitnim postupkom utvrdi izbjegavanje mjera, od dana uvođenja evidentiranja takvog uvoza mogu naplatiti antidampinške pristojbe u odgovarajućem iznosu, koji ne premašuje preostalu pristojbu uvedenu Provedbenom uredbom Komisije (EU) 2020/492.

               G   ROKOVI

                     (28)

                     U interesu dobrog upravljanja potrebno je navesti rokove u kojima:

                                 —

                                 zainteresirane strane mogu se obratiti Komisiji, dostaviti upitnike, iznijeti svoja stajališta pisanim putem ili dostaviti sve ostale informacije koje treba uzeti u obzir tijekom ispitnog postupka,

                                 —

                                 proizvođači u Maroku mogu zatražiti izuzeća od evidentiranja uvoza ili mjera,

                                 —

                                 zainteresirane strane mogu podnijeti pisani zahtjev da ih Komisija sasluša.

                     (29)

                     Treba skrenuti pozornost na činjenicu da je za ostvarivanje postupovnih prava predviđenih Osnovnom uredbom stoga potrebno da se zainteresirane strane jave Komisiji u rokovima utvrđenima u članku 3. ove Uredbe.

               H   NESURADNJA

                     (30)

                     Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, nalazi, bili pozitivni ili negativni, mogu se donijeti na temelju raspoloživih podataka u skladu s člankom 18. Osnovne uredbe.

                     (31)

                     Ako se utvrdi da je zainteresirana strana dostavila lažne ili obmanjujuće informacije, te se informacije ne moraju uzeti u obzir i mogu se upotrijebiti raspoloživi podaci u skladu s člankom 18. Osnovne uredbe.

                     (32)

                     Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. Osnovne uredbe, ishod za tu stranu može biti manje povoljan nego što bi bio da je surađivala.

               I   VREMENSKI OKVIR ISPITNOG POSTUPKA

                     (33)

                     Ispitni postupak zaključuje se u skladu s člankom 13. stavkom 3. Osnovne uredbe u roku od devet mjeseci od datuma stupanja na snagu ove Uredbe.

               J   OBRADA OSOBNIH PODATAKA

                     (34)

                     Napominje se da će se svi osobni podaci prikupljeni u ovom ispitnom postupku obraditi u skladu s Uredbom (EU) 2018/1725 Europskog parlamenta i Vijeća (4).

                     (35)

                     Obavijest o zaštiti podataka kojom se pojedinci obavješćuju o obradi osobnih podataka u okviru djelovanja Komisije u području trgovinske zaštite dostupna je na internetskim stranicama Glavne uprave za trgovinu: http://ec.europa.eu/trade/policy/accessing-markets/trade-defence/.

               K   SLUŽBENIK ZA SASLUŠANJE

                     (36)

                     Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje ispituje zahtjeve za pristup dokumentaciji, sporove povezane s povjerljivošću dokumenata, zahtjeve za produljenje rokova i sve druge zahtjeve povezane s pravima na obranu zainteresiranih strana i trećih strana koji se mogu podnijeti tijekom postupka.

                     (37)

                     Službenik za saslušanje može organizirati saslušanja sa zainteresiranim stranama i službama Komisije te posredovati među njima kako bi osigurao da zainteresirane strane u potpunosti ostvaruju svoja prava na obranu. Zahtjevi za saslušanje pred službenikom za saslušanje podnose se u pisanom obliku i trebali bi sadržavati razloge za njihovo podnošenje. Službenik za saslušanje ispitat će razloge za podnošenje zahtjevâ. Ta bi se saslušanja trebala održati samo ako pitanja nisu pravodobno riješena sa službama Komisije.

                     (38)

                     Svi zahtjevi moraju se podnijeti pravovremeno i žurno kako se ne bi ugrozilo uredno odvijanje postupka. U tu svrhu zainteresirane strane trebale bi zatražiti intervenciju službenika za saslušanje u najkraćem roku nakon nastanka događaja koji opravdava takvu intervenciju. Ako se zahtjevi za saslušanje ne podnesu u važećem roku, službenik za saslušanje ispitat će i razloge kašnjenja, prirodu postavljenih pitanja i utjecaj tih pitanja na pravo na obranu, vodeći računa o interesu dobrog upravljanja i pravovremenom završetku ispitnog postupka.

                     (39)

                     Dodatne informacije i podatke za kontakt zainteresirane strane mogu pronaći na stranicama službenika za saslušanje na internetskim stranicama Glavne uprave za trgovinu: http://ec.europa.eu/trade/trade-policy-and-you/contacts/hearing-officer/.

               DONIJELA JE OVU UREDBU:

            Članak 1.
            Pokreće se ispitni postupak na temelju članka 13. stavka 3. Uredbe (EU) 2016/1036 kako bi se utvrdilo izbjegavaju li se uvozom tkanina od tkanih i/ili prošivenih rovinga ili pređa od beskonačnih filamentnih staklenih vlakana s drugim elementima ili bez njih, isključujući proizvode koji su impregnirani ili predimpregnirani i tkanine otvorene mrežaste strukture veličine otvora veće od 1,8 mm u dužinu i širinu i mase veće od 35 g/m2, trenutačno razvrstanih u oznake KN ex 7019 39 00, ex 7019 40 00, ex 7019 59 00 i ex 7019 90 00, otpremljenih iz Maroka, bez obzira na to imaju li deklarirano podrijetlo iz Maroka (oznake TARIC 7019390081, 7019400081, 7019590081 i 7019900081) mjere uvedene Provedbenom uredbom (EU) 2020/492.

            Članak 2.

               1.   Carinska tijela država članica poduzimaju, u skladu s člankom 13. stavkom 3. i člankom 14. stavkom 5. Uredbe (EU) 2016/1036, odgovarajuće mjere radi evidentiranja uvoza iz članka 1. ove Uredbe.

               2.   Evidentiranje prestaje devet mjeseci od datuma stupanja na snagu ove Uredbe.

            Članak 3.

               1.   Zainteresirane strane moraju se javiti Komisiji u roku od 15 dana od datuma stupanja na snagu ove Uredbe.

               2.   Ako zainteresirane strane žele da se njihove izjave uzmu u obzir tijekom ispitnog postupka, moraju iznijeti svoja stajališta u pisanom obliku i dostaviti odgovore na upitnik, zahtjeve za izuzeća ili druge podatke u roku od 37 dana od datuma objave ove Uredbe u Službenom listu Europske unije, osim ako je utvrđeno drukčije.

               3.   Zainteresirane strane mogu od Komisije zatražiti saslušanje u istom roku od 37 dana. Zahtjev za saslušanje o pokretanju ispitnog postupka mora se podnijeti u roku od 15 dana od datuma stupanja na snagu ove Uredbe. Svi zahtjevi za saslušanje moraju se podnijeti u pisanom obliku i moraju sadržavati razloge za njihovo podnošenje.

            Članak 4.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 21.

            (2)  Provedbena uredba Komisije (EU) 2020/492 od 1. travnja 2020. o uvođenju konačnih antidampinških pristojbi na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta, SL L 108, 6.4.2020., str. 1.

            (3)  Dokument s oznakom „Sensitive” dokument je koji se smatra povjerljivim u skladu s člankom 19. Osnovne uredbe i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

            (4)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ, SL L 295, 21.11.2018., str. 39.


title: Provedbena uredba Komisije (EU) 2021/866 оd 28. svibnja 2021. o suspenziji mjera trgovinske politike u pogledu određenih proizvoda podrijetlom iz Sjedinjenih Američkih Država uvedenih Provedbenom uredbom (EU) 2018/886

text:
                  31.5.2021

                  HR

                  Službeni list Europske unije

                  L 190/94

         PROVEDBENA UREDBA KOMISIJE (EU) 2021/866
         оd 28. svibnja 2021.
         o suspenziji mjera trgovinske politike u pogledu određenih proizvoda podrijetlom iz Sjedinjenih Američkih Država uvedenih Provedbenom uredbom (EU) 2018/886
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 654/2014 Europskog parlamenta i Vijeća od 15. svibnja 2014. o ostvarivanju prava Unije na primjenu i provedbu međunarodnih trgovinskih pravila i o izmjeni Uredbe Vijeća (EZ) br. 3286/94 o utvrđivanju postupaka Zajednice u području zajedničke trgovinske politike kako bi se osiguralo ostvarivanje prava Zajednice prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (1), a posebno njezin članak 7. stavke 3. i 4.,
         budući da:

                     (1)

                     Komisija je 20. lipnja 2018. donijela Provedbenu uredbu (EU) 2018/886 (2) o mjerama trgovinske politike u pogledu određenih proizvoda podrijetlom iz Sjedinjenih Američkih Država („Sjedinjene Države”), kojom se propisuje primjena dodatnih carina na uvoz u Uniju niza proizvoda podrijetlom iz Sjedinjenih Država.

                     (2)

                     Konkretno, Komisija je u ime Unije uvela dodatne carine na proizvode navedene u prilozima I. i II. Provedbene uredbe (EU) 2018/886 na sljedeći način:

                                 (a)

                                 dodatne carine ad valorem od 10 % i 25 % na uvoz proizvoda navedenih u Prilogu I., kako je u njemu određeno, stupile su na snagu 21. lipnja 2018. i trebale su se primjenjivati dok Sjedinjene Države ne prestanu primjenjivati svoje zaštitne mjere na proizvode iz Unije;

                                 (b)

                                 dodatne carine ad valorem od 10 %, 25 %, 35 % i 50 % na uvoz proizvoda navedenih u Prilogu II., kako je u njemu određeno, primjenjivale bi se od 1. lipnja 2021. ili nakon što Tijelo za rješavanje sporova WTO-a donese ili bude obaviješteno o odluci da zaštitne mjere Sjedinjenih Država nisu u skladu s relevantnim odredbama Sporazuma o WTO-u, ovisno što nastupi prije, dok Sjedinjene Države ne prestanu primjenjivati svoje zaštitne mjere na Uniju.

                     (3)

                     Nakon donošenja Provedbene uredbe (EU) 2018/724 (3) Komisija je u ime Unije u WTO-u suspendirala primjenu koncesija za uvozne carine na trgovinu sa Sjedinjenim Državama na temelju GATT-a iz 1994. za proizvode iz priloga I. i II. Provedbenoj uredbi (EU) 2018/724. Takav je korak omogućio primjenu dodatnih carina na uvoz proizvoda podrijetlom iz Sjedinjenih Država navedenih u prilozima I. i II. Provedbene uredbe (EU) 2018/886.

                     (4)

                     U uvodnoj izjavi 7. Provedbene uredbe (EU) 2018/886 predviđeno je da Komisija može u ime Unije izmijeniti tu uredbu ako to smatra potrebnim kako bi se uzele u obzir sve promjene ili izmjene zaštitnih mjera Sjedinjenih Država.

                     (5)

                     Unija i Sjedinjene Države objavile su 17. svibnja 2021. zajedničku izjavu u kojoj su se „složile da će zacrtati plan za završetak sporova u okviru WTO-a nakon što je SAD uveo carine na uvoz iz EU-a na temelju odjeljka 232.”. S obzirom na to Unija bi trebala suspendirati primjenu dodatnih carina ad valorem na proizvode navedene u Prilogu II. Provedbenoj uredbi (EU) 2018/886 kao važan korak prema uzajamnom ukidanju restriktivnih mjera i kako bi se osigurali vrijeme i uvjeti potrebni za političko rješenje tog pitanja.

                     (6)

                     Razdoblje suspenzije trebalo bi trajati do 30. studenoga 2021., što se smatra dovoljnim rokom za potrebe iz prethodne uvodne izjave.

                     (7)

                     U skladu s člankom 7. stavkom 4. Uredbe (EU) br. 654/2014 Komisija može donijeti odmah primjenjive provedbene akte kojima se zbog hitnih razloga suspendiraju mjere trgovinske politike ako je ta suspenzija povezana s izmjenom dotične mjere treće zemlje. Hitna primjena ove Uredbe opravdana je s obzirom na cilj da se osiguraju vrijeme i uvjeti potrebni za rješavanje tog pitanja, kako je navedeno u uvodnoj izjavi 5., te je radi toga potrebno suspendirati predstojeću primjena Priloga II. tako da se dodatne carine ad valorem na proizvode navedene u Prilogu II. ne primjenjuju u razdoblju potrebnom za ostvarenje tih ciljeva.

                     (8)

                     Ovom se Uredbom ne utječe na suspenziju u WTO-u primjene koncesija za uvozne carine na trgovinu sa Sjedinjenim Državama na temelju GATT-a iz 1994. za proizvode iz priloga I. i II. Provedbenoj uredbi Komisije (EU) 2018/724, kako je izmijenjena Provedbenom uredbom (EU) 2018/886. Suspenzija obveza u okviru WTO-a i dalje se primjenjuje, a ovom se Uredbom suspendira primjena dodatnih uvoznih carina.

                     (9)

                     U skladu s člankom 8. Uredbe (EU) br. 182/2011 Europskog parlamenta i Vijeća (4) Komisija će ovu Uredbu najkasnije 14 dana nakon donošenja podnijeti na mišljenje Odboru za trgovinske prepreke, osnovanom Uredbom (EU) 2015/1843 Europskog parlamenta i Vijeća (5),

               DONIJELA JE OVU UREDBU:

            Članak 1.
            EU suspendira primjenu dodatnih carina ad valorem od 10 %, 25 %, 35 % ili 50 % na uvoz proizvoda navedenih u Prilogu II. Provedbenoj uredbi (EU) 2018/886 do 30. studenoga 2021., uključujući i taj datum.
            Carine propisane u Prilogu II. Provedbenoj uredbi (EU) 2018/886 stoga se primjenjuju s učinkom od 1. prosinca 2021., uključujući i taj datum.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 189, 27.6.2014., str. 50., izmijenjena Uredbom (EU) 2015/1843 i Uredbom (EU) 2021/167 Europskog parlamenta i Vijeća (SL L 49, 12.2.2021., str. 1.).

            (2)  Provedbena uredba Komisije (EU) 2018/886 оd 20. lipnja 2018. o određenim mjerama trgovinske politike u pogledu određenih proizvoda s podrijetlom iz Sjedinjenih Američkih Država i o izmjeni Provedbene uredbe (EU) 2018/724 (SL L 158, 21.6.2018., str. 5.).

            (3)  Provedbena uredba Komisije (EU) 2018/724 оd 16. svibnja 2018. o određenim mjerama trgovinske politike u pogledu određenih proizvoda s podrijetlom iz Sjedinjenih Američkih Država (SL L 122, 17.5.2018., str. 14.).

            (4)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

            (5)  Uredba (EU) 2015/1843 Europskog parlamenta i Vijeća od 6. listopada 2015. o utvrđivanju postupaka Unije u području zajedničke trgovinske politike kako bi se osiguralo ostvarivanje prava Unije prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (kodificirani tekst) (SL L 272, 16.10.2015., str. 1.).


title: Provedbena uredba Komisije (EU) 2021/917 оd 7. lipnja 2021. o odobravanju aktivnih tvari Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 kao tvari niskog rizika u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, i o izmjeni Provedbene uredbe Komisije (EU) br. 540/2011 (Tekst značajan za EGP)

text:
                  8.6.2021

                  HR

                  Službeni list Europske unije

                  L 201/19

         PROVEDBENA UREDBA KOMISIJE (EU) 2021/917
         оd 7. lipnja 2021.
         o odobravanju aktivnih tvari Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 kao tvari niskog rizika u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, i o izmjeni Provedbene uredbe Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. u vezi s člankom 22. stavkom 1.,
         budući da:

                     (1)

                     U skladu s člankom 7. stavkom 1. Uredbe (EZ) br. 1107/2009, Abiopep Plant Health S.L. podnio je 27. studenoga 2017. Španjolskoj zahtjev za odobrenje aktivnih tvari Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2.

                     (2)

                     U skladu s člankom 9. stavkom 3. te uredbe, Španjolska je, kao država članica izvjestiteljica, 15. veljače 2018. obavijestila podnositelja zahtjeva, ostale države članice, Komisiju i Europsku agenciju za sigurnost hrane („Agencija”) o prihvatljivosti podnesenog zahtjeva.

                     (3)

                     Država članica izvjestiteljica 22. srpnja 2019. Komisiji je dostavila nacrt izvješća o ocjeni, uz kopiju Agenciji, u kojem je procijenila može li se očekivati da aktivna tvar zadovoljava mjerila za odobravanje predviđena u članku 4. Uredbe (EZ) br. 1107/2009.

                     (4)

                     Agencija je postupila u skladu s člankom 12. stavkom 1. Uredbe (EZ) br. 1107/2009.

                     (5)

                     Agencija je 22. listopada 2019. podnositelju zahtjeva, državama članicama i Komisiji dostavila zaključak (2) o tome može li se očekivati da aktivne tvari Pepino mosaic virus, soj EU, blagi izolat Abp1 i Pepino mosaic virus soj CH2, blagi izolat Abp2 zadovoljavaju mjerila za odobravanje predviđena u članku 4. Uredbe (EZ) br. 1107/2009. Agencija je svoj zaključak stavila na raspolaganje javnosti.

                     (6)

                     Komisija je 25. siječnja 2021. Stalnom odboru za bilje, životinje, hranu i hranu za životinje dostavila izvješće o pregledu i nacrt uredbe za Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2.

                     (7)

                     Podnositelju zahtjeva omogućeno je podnošenje primjedbi na izvješće o pregledu.

                     (8)

                     Za jednu ili više reprezentativnih uporaba najmanje jednog sredstva za zaštitu bilja koje sadržava te aktivne tvari, a posebno za uporabe koje su ispitane i detaljno opisane u izvješću o pregledu, utvrđeno je da su mjerila za odobravanje predviđena u članku 4. Uredbe (EZ) br. 1107/2009 ispunjena. Stoga je primjereno odobriti Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2.

                     (9)

                     Komisija nadalje smatra da su Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 aktivne tvari niskog rizika u skladu s člankom 22. Uredbe (EZ) br. 1107/2009. Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 nisu tvari koje izazivaju zabrinutost i ispunjavaju uvjete iz točke 5.2. Priloga II. Uredbi (EZ) br. 1107/2009. Uzimajući u obzir procjenu države članice izvjestiteljice i Agencije u pogledu namjeravanih uporaba u trajnim staklenicima (uzgoj na tlu i hidroponski uzgoj), Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 mikroorganizmi su za koje se očekuje da imaju nizak rizik za ljude, životinje i okoliš. Poznato je da su Pepino mosaic virus i njegova replikacija vrlo specifični za neke biljke (porodica Solanaceae) i nije zabilježena njihova pojava u drugim organizmima. Nisu utvrđena kritična područja koja izazivaju zabrinutost te nije vjerojatno da će ta dva soja imati potencijal toksičnosti, infektivnosti ili patogenosti. Zbog toga bi trebalo poduzeti samo opće mjere ublažavanja za korisnike sredstva i radnike.

                     (10)

                     Stoga je primjereno odobriti Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 kao tvari niskog rizika.

                     (11)

                     U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeće znanstvene i tehničke spoznaje, potrebno je utvrditi određene uvjete.

                     (12)

                     U skladu s člankom 13. stavkom 4. Uredbe (EZ) br. 1107/2009, trebalo bi na odgovarajući način izmijeniti Prilog Provedbenoj uredbi Komisije (EU) br. 540/2011 (3).

                     (13)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje aktivnih tvari
            Aktivne tvari Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 odobravaju se u skladu s uvjetima utvrđenima u Prilogu I.

            Članak 2.
            Izmjene Provedbene uredbe (EU) br. 540/2011
            Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  EFSA (Europska agencija za sigurnost hrane), 2021. Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2 (Zaključak o stručnom pregledu procjene rizika od uporabe aktivnih tvari Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2 kao pesticida). EFSA Journal 2021.;19(1):6388, 16 str. doi:10.2903/j.efsa.2021.6388. Dostupno na internetu: www.efsa.europa.eu.

            (3)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            PRILOG I.

                           Uobičajeni naziv, identifikacijski brojevi

                           Kemijski naziv prema IUPAC-u

                           Čistoća
                            (1)

                           Datum odobrenja

                           Prestanak odobrenja

                           Posebne odredbe

                           Pepino mosaic virus, soj EU, blagi izolat Abp1

                        Nije primjenjivo

                        Onečišćenje nikotinom ne premašuje sljedeće vrijednosti u tehničkom materijalu:

                                    najviše 0,005 mg/L u Abp1 (tehnički koncentrat)

                                    najviše 3,87 x 10-5 mg/kg u MPCP-u

                              (U biljkama rajčice zabilježena je prisutnost nikotina kao posljedica metode proizvodnje mikrobne tvari za suzbijanje nametnika (MPCA) u biljkama rajčice.)

                        28. lipnja 2021.

                        28. lipnja 2036.

                        Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2, a posebno njegovi dodaci I. i II.
                        U toj ukupnoj ocjeni države članice moraju obratiti posebnu pozornost na sljedeće:

                                    a)

                                    strogo održavanje ekoloških uvjeta i analizu kontrole kvalitete tijekom proizvodnog postupka koje proizvođač treba osigurati radi poštovanja graničnih vrijednosti mikrobiološke kontaminacije iz radnog dokumenta SANCO/12116/2012 (2);

                                    b)

                                    zaštitu korisnika sredstva i radnika, uzimajući u obzir da se smatra da mikroorganizmi mogu sami po sebi uzrokovati preosjetljivost, te osigurati da uvjeti uporabe uključuju primjenu odgovarajućih osobnih zaštitnih sredstava.

                              Uvjeti uporabe prema potrebi uključuju mjere za smanjenje rizika.

                           Uobičajeni naziv, identifikacijski brojevi

                           Kemijski naziv prema IUPAC-u

                           Čistoća
                            (3)

                           Datum odobrenja

                           Prestanak odobrenja

                           Posebne odredbe

                           Pepino mosaic virus, soj CH2, blagi izolat Abp2

                        Nije primjenjivo

                        Onečišćenje nikotinom ne premašuje sljedeće vrijednosti u tehničkom materijalu:

                                    najviše 0,007 mg/L u Abp2 (tehnički koncentrat)

                                    najviše 3,87 x 10-5 mg/kg u MPCP-u

                              (U biljkama rajčice zabilježena je prisutnost nikotina kao posljedica metode proizvodnje mikrobne tvari za suzbijanje nametnika (MPCA) u biljkama rajčice.)

                        28. lipnja 2021.

                        28. lipnja 2036.

                        Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2, a posebno njegovi dodaci I. i II.
                        U toj ukupnoj ocjeni države članice moraju obratiti posebnu pozornost na sljedeće:

                                    a)

                                    strogo održavanje ekoloških uvjeta i analizu kontrole kvalitete tijekom proizvodnog postupka koje proizvođač treba osigurati radi poštovanja graničnih vrijednosti mikrobiološke kontaminacije iz radnog dokumenta SANCO/12116/2012 (4);

                                    b)

                                    zaštitu korisnika sredstva i radnika, uzimajući u obzir da se smatra da mikroorganizmi mogu sami po sebi uzrokovati preosjetljivost, te osigurati da uvjeti uporabe uključuju primjenu odgovarajućih osobnih zaštitnih sredstava.

                              Uvjeti uporabe prema potrebi uključuju mjere za smanjenje rizika.

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf.

               (3)  Dodatni podaci o identifikaciji i specifikaciji aktivne tvari dostupni su u izvješću o pregledu.

               (4)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf.

            PRILOG II.
            U dijelu D Priloga Provedbenoj uredbi (EU) br. 540/2011 dodaju se sljedeći unosi:

                              Broj

                              Uobičajeni naziv, identifikacijski brojevi

                              Kemijski naziv prema IUPAC-u

                              Čistoća
                               (1)

                              Datum odobrenja

                              Prestanak odobrenja

                              Posebne odredbe

                           „29.

                              Pepino mosaic virus, soj EU, blagi izolat Abp1

                           Nije primjenjivo

                           Onečišćenje nikotinom ne premašuje sljedeće vrijednosti u tehničkom materijalu:

                                       najviše 0,005 mg/L u Abp1 (tehnički koncentrat)

                                       najviše 3,87 x 10-5 mg/kg u MPCP-u

                                 (U biljkama rajčice zabilježena je prisutnost nikotina kao posljedica metode proizvodnje mikrobne tvari za suzbijanje nametnika (MPCA) u biljkama rajčice.)

                           28. lipnja 2021.

                           28. lipnja 2036.

                           Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2, a posebno njegovi dodaci I. i II.
                           U toj ukupnoj ocjeni države članice moraju obratiti posebnu pozornost na sljedeće:

                                       a)

                                       strogo održavanje ekoloških uvjeta i analizu kontrole kvalitete tijekom proizvodnog postupka koje proizvođač treba osigurati radi poštovanja graničnih vrijednosti mikrobiološke kontaminacije iz radnog dokumenta SANCO/12116/2012 (2);

                                       b)

                                       zaštitu korisnika sredstva i radnika, uzimajući u obzir da se smatra da mikroorganizmi mogu sami po sebi uzrokovati preosjetljivost, te osigurati da uvjeti uporabe uključuju primjenu odgovarajućih osobnih zaštitnih sredstava.

                                 Uvjeti uporabe prema potrebi uključuju mjere za smanjenje rizika.”

                              Broj

                              Uobičajeni naziv, identifikacijski brojevi

                              Kemijski naziv prema IUPAC-u

                              Čistoća
                               (3)

                              Datum odobrenja

                              Prestanak odobrenja

                              Posebne odredbe

                           „30.

                              Pepino mosaic virus, soj CH2, blagi izolat Abp2

                           Nije primjenjivo

                           Onečišćenje nikotinom ne premašuje sljedeće vrijednosti u tehničkom materijalu:

                                       najviše 0,007 mg/L u Abp2 (tehnički koncentrat)

                                       najviše 3,87 x 10-5 mg/kg u MPCP-u

                                 (U biljkama rajčice zabilježena je prisutnost nikotina kao posljedica metode proizvodnje mikrobne tvari za suzbijanje nametnika (MPCA) u biljkama rajčice.)

                           28. lipnja 2021.

                           28. lipnja 2036.

                           Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za Pepino mosaic virus, soj EU, blagi izolat Abp1 i Pepino mosaic virus, soj CH2, blagi izolat Abp2, a posebno njegovi dodaci I. i II.
                           U toj ukupnoj ocjeni države članice moraju obratiti posebnu pozornost na sljedeće:

                                       a)

                                       strogo održavanje ekoloških uvjeta i analizu kontrole kvalitete tijekom proizvodnog postupka koje proizvođač treba osigurati radi poštovanja graničnih vrijednosti mikrobiološke kontaminacije iz radnog dokumenta SANCO/12116/2012 (4);

                                       b)

                                       zaštitu korisnika sredstva i radnika, uzimajući u obzir da se smatra da mikroorganizmi mogu sami po sebi uzrokovati preosjetljivost, te osigurati da uvjeti uporabe uključuju primjenu odgovarajućih osobnih zaštitnih sredstava.

                                 Uvjeti uporabe prema potrebi uključuju mjere za smanjenje rizika.”

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf.

               (3)  Dodatni podaci o identifikaciji i specifikaciji aktivne tvari dostupni su u izvješću o pregledu.

               (4)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf.


title: Provedbena uredba Komisije (EU) 2021/951 оd 11. lipnja 2021. o utvrđivanju stope prilagodbe za izravna plaćanja u skladu s Uredbom (EU) br. 1306/2013 Europskog parlamenta i Vijeća za kalendarsku godinu 2021.

text:
                  14.6.2021

                  HR

                  Službeni list Europske unije

                  L 209/93

         PROVEDBENA UREDBA KOMISIJE (EU) 2021/951
         оd 11. lipnja 2021.
         o utvrđivanju stope prilagodbe za izravna plaćanja u skladu s Uredbom (EU) br. 1306/2013 Europskog parlamenta i Vijeća za kalendarsku godinu 2021.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (1), a posebno njezin članak 26. stavak 3.,
         nakon savjetovanja s Odborom za poljoprivredne fondove,
         budući da:

                     (1)

                     U skladu s člankom 25. Uredbe (EU) br. 1306/2013 pričuva namijenjena za pružanje dodatne potpore za poljoprivredni sektor u slučaju većih kriza koje utječu na poljoprivrednu proizvodnju ili distribuciju uspostavlja se primjenom, na početku svake godine, smanjenja izravnih plaćanja s pomoću mehanizma financijske discipline iz članka 26. te uredbe.

                     (2)

                     Člankom 26. stavkom 1. Uredbe (EU) br. 1306/2013 predviđa se da se, kako bi se osiguralo poštovanje godišnjih gornjih granica utvrđenih u članku 16. te uredbe za financiranje rashoda povezanih s tržištem i izravnih plaćanja, mora utvrditi stopa prilagodbe za izravna plaćanja ako predviđanja za financiranje mjera financiranih u okviru te gornje granice za određenu financijsku godinu upućuju na prekoračenje primjenjivih godišnjih gornjih granica.

                     (3)

                     Iznos pričuve za krize u poljoprivrednom sektoru uključen u Komisijin nacrt proračuna za 2022. iznosi 497,3 milijuna EUR u tekućim cijenama. Kako bi se pokrio taj iznos, na izravna plaćanja u okviru programa potpore navedenih u Prilogu I. Uredbi (EU) br. 1307/2013 Europskog parlamenta i Vijeća (2) za kalendarsku godinu 2021. mora se primijeniti mehanizam financijske discipline.

                     (4)

                     Predviđanja za izravna plaćanja i rashode povezane s tržištem utvrđene u Komisijinu nacrtu proračuna za 2022. upućuju na to da nema potrebe za daljnjom financijskom disciplinom.

                     (5)

                     U skladu s člankom 26. stavkom 3. Uredbe (EU) br. 1306/2013 stopu prilagodbe trebalo bi utvrditi do 30. lipnja kalendarske godine na koju se ta stopa prilagodbe odnosi.

                     (6)

                     U pravilu, poljoprivrednici koji podnose zahtjev za potporu za izravna plaćanja za jednu kalendarsku godinu (N) plaćanja primaju unutar određenog razdoblja plaćanja u financijskoj godini (N + 1). Međutim države članice mogu izvršiti zakašnjela plaćanja poljoprivrednicima nakon isteka tog razdoblja plaćanja, uz određena ograničenja. Ta zakašnjela plaćanja mogu biti izvršena u sljedećoj financijskoj godini. Kada se u određenoj kalendarskoj godini primjenjuje financijska disciplina, stopu prilagodbe ne bi trebalo primjenjivati na plaćanja za koja su zahtjevi za potporu podneseni u kalendarskim godinama u kojima se ne primjenjuje financijska disciplina. Stoga je, kako bi se osiguralo jednako postupanje prema poljoprivrednicima, primjereno predvidjeti da se stopa prilagodbe treba primjenjivati samo na plaćanja za koja su zahtjevi za potporu podneseni u kalendarskoj godini u kojoj se primjenjuje financijska disciplina, neovisno o tome kada je izvršeno plaćanje poljoprivrednicima.

                     (7)

                     Člankom 8. stavkom 1. Uredbe (EU) br. 1307/2013 predviđa se da se stopa prilagodbe primjenjiva na izravna plaćanja utvrđena u skladu s člankom 26. Uredbe (EU) br. 1306/2013 primjenjuje samo na izravna plaćanja dodijeljena poljoprivrednicima u odgovarajućoj kalendarskoj godini koja premašuju 2 000 EUR. Nadalje, člankom 8. stavkom 2. Uredbe (EU) br. 1307/2013 predviđa se da se kao rezultat postupnog uvođenja izravnih plaćanja stopa prilagodbe primjenjuje na Hrvatsku tek od 1. siječnja 2022. Stoga se stopa prilagodbe koja se utvrđuje ovom Uredbom ne bi trebala primjenjivati na plaćanja poljoprivrednicima u toj državi članici,

               DONIJELA JE OVU UREDBU:

            Članak 1.

               1.   Za potrebe utvrđivanja stope prilagodbe u skladu s člancima 25. i 26. Uredbe (EU) br. 1306/2013 i u skladu s člankom 8. stavkom 1. Uredbe (EU) br. 1307/2013 iznosi izravnih plaćanja u okviru programa potpore navedenih u Prilogu I. Uredbi (EU) br. 1307/2013 koja se poljoprivrednicima dodjeljuju na temelju zahtjeva za potporu podnesenog za kalendarsku godinu 2021. i koja premašuju 2 000 EUR smanjuju se za stopu prilagodbe od 1,658907 %.

               2.   Smanjenje iz stavka 1. ne primjenjuje se na Hrvatsku.

            Članak 2.
            Ova Uredba stupa na snagu sedmog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 549.

            (2)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).